GLOBALคาดรายได้จากการขายQ2โต10% ลุยเปิดสาขาใหม่ทั้งใน-ตปท.
GLOBAL คาดรายได้จากการขายQ2 โต 10% ลั่นครึ่งปีหลังเดินหน้าเปิดสาขาใหม่ทั้งใน-ตปท.
7 ส.ค. 2560

นายวิทูร สุริยวนากุล ประธานคณะกรรมการบริหาร และกรรมการ บริษัท สยามโกลบอลเฮ้าส์ จำกัด(มหาชน) หรือ GLOBAL เปิดเผยว่า แนวโน้มผลประกอบการในช่วงไตรมาส 2/60 บริษัทคาดว่าจะมีรายได้จากการขายเติบโตประมาณ5-10% เมื่อเทียบกับช่วงเดียวกันของปี 2559 ที่มีรายได้จากการขาย อยู่ที่ 4,786 ล้านบาท เนื่องจากรับรู้รายได้จากสาขาเปิดใหม่เพิ่มในช่วงครึ่งปีแรกของปี 2560 ทั้งนี้คาดว่าจะสามารถปิดบัญชีงบไตรมาส 2/60 ได้ประมาณวันที่ 10 ส.ค.60
ขณะที่แนวโน้มในช่วงไตรมาส 3/60 คาดว่าจะยังมีทิศทางชะลอตัว เนื่องจากเป็นช่วงฤดูเก็บเกี่ยวข้าว ประกอบกับสถานการณ์น้ำท่วมที่เกิดขึ้นในหลายจังหวัด น่าจะส่งผลให้หลังจากสถานการณ์น้ำท่วมคลี่คลายจะมีการจับจ่ายใช้สอยเกี่ยวกับ อุปกรณ์ และวัสดุตกแต่งบ้าน โดยคาดว่าประมาณกลางเดือน ส.ค.60 สถานการณ์น่าจะดีขึ้น ทั้งนี้หากนาข้าวของชาวนาเสียหายมาก อาจจะทำให้กำลังซื้อลดลงตามด้วย
สำหรับแนวโน้มผลการดำเนินงานในช่วงครึ่งปีหลังของปี 2560บริษัทมองว่าจะยังทรงตัวจากช่วงครึ่งปีแรก และอาจจะยังไม่ฟื้นตัวขึ้นมาเนื่องจากไม่มีกระแสเงินไหลออกมาต่างจังหวัดมากนัก อย่างไรก็ตาม ภาพรวมปี 2560 ยังตั้งเป้ายอดขายเติบโต 8% จากปี 2559 ที่ประมาณ 18,986 ล้านบาท และจะมีรายได้จากการขายเกิน 20,000 ล้านบาท เมื่อเทียบกับปี 2559 ที่มีรายได้จากการขายอยู่ที่ 18,857 ล้านบาท เนื่องมาจากการเปิดสาขาใหม่
ทั้งนี้บริษัทได้ตั้งงบการลงทุนในปี 2560 ไว้ที่ 2,400 ล้านบาท เพื่อใช้ในการขยายสาขา โดยตั้งเป้าเปิดสาขาไม่ต่ำกว่า 7-8 สาขาต่อปี ซึ่งในช่วงครึ่งปีแรกได้เปิดสาขาใหม่ใน 6 จังหวัด ได้แก่ จ.อ่างทอง, จ.เลย, จ.ประจวบคีรีขันธ์,จ.อุตรดิตถ์, จ.ขอนแก่น และ จ.กาญจนบุรี ทำให้ปัจจุบันมีสาขากระจายอยู่ทั่วประเทศรวม 51 สาขา
สำหรับในช่วงไตรมาส 3/60 บริษัทจะมีการเปิดสาขาเพิ่มอีก 3 สาขา ได้แก่ 1. พื้นที่ อ.พังโคน จ.สกลนคร ที่จะเปิดให้บริการปลายเดือนส.ค.60, 2. พื้นที่ตัวเมือง จ.พัทลุง จะเปิดให้บริการในเดือน ก.ย.60 และ3. พื้นที่ อ.โชคชัย จ.นครราชสีมา จะเปิดให้บริการในช่วงไตรมาส 4/60 โดยใช้งบลงทุนในแต่ละสาขาประมาณ 300 ล้านบาท
ขณะที่ในปี 2561 มีแผนเปิดสาขาในพื้นที่ตัวเมือง จ.ชัยนาท 1 สาขา ในช่วงต้นปี ส่วนสาขาในต่างประเทศ ที่ปัจจุบันอยู่ระหว่างการก่อสร้างสาขาแรกในประเทศกัมพูชา คาดว่าจะเปิดให้บริการได้ไตรมาส1/61และตั้งเป้าขยายสาขาอย่างต่อเนื่องจนครบ 6 สาขา ให้ได้โดยเร็วที่สุด ทั้งนี้ขึ้นอยู่กับปัจจัยหลายๆ ด้าน ซึ่งถ้าหากบริษัทได้ที่ดินในการลงทุนเร็วขึ้น อาจจะมีการก่อสร้างสาขาใหม่ควบคู่กันด้วย โดยใช้งบลงทุนในแต่ละสาขาประมาณ 300 ล้านบาท